4 โบรกฯประสานเสียงเชียร์ซื้อ SPA มองผลงานไตรมาส 1/62 โตต่อรับยอดนทท.จีนฟื้นต่อเนื่อง
4 โบรกฯประสานเสียงเชียร์ซื้อ SPA มองผลงานไตรมาส 1/62 โตต่อรับยอดนทท.จีนฟื้นต่อเนื่อง
25 ก.พ. 2562

“ข่าวหุ้นธุรกิจออนไลน์” ทำการสำรวจบทวิเคราะห์และข้อมูลหุ้น บริษัท สยามเวลเนสกรุ๊ป จำกัด (มหาชน) หรือ SPA หลังราคาหุ้นปรับตัวขึ้นต่อเนื่องจนกระทั่งวานนี้ (25 ก.พ.) ปิดตลาดที่ 14.40 บาท บวก 0.40 บาท หรือ 2.86% ด้วยมูลค่าซื้อขาย 28.62 ล้านบาท โดยปัจจัยที่ส่งผลให้ราคาหุ้นปรับตัวขึ้นคาดว่าเป็นผลมาจากการรายงานผลการดำเนินงานประจำปี 2561 มีกำไร 205.60 ล้านบาท เพิ่มขึ้น 17% จากปีก่อนมีกำไร 175.17 ล้านบาท พร้อมประกาศปันผลงวดดำเนินงานงวดดำเนินงานวันที่ 1 ม.ค. 61 ถึงวันที่ 31 ธ.ค. 61 เป็นเงินสด 0.15 บาท กำหนดขึ้นเครื่องหมาย XD วันที่ 4 เม.ย.62 และกำหนดจ่ายเงินปันผล 26 เม.ย.62
ทั้งนี้ พบว่า นักวิเคราะห์ บล.โนมูระ พัฒนสิน ระบุในบทวิเคราะห์ แนะนำ “ซื้อ” หุ้น SPA ประเมินราคาเป้าหมาย 18.30 บาท/หุ้น เริ่มเห็นสัญญาณบวกจากนักท่องเที่ยวจีนฟื้นตัวต่อเนื่องในเดือน ม.ค.2562 เป็นเดือนที่ 2 และมีแนวโน้มเร่งตัวต่อเนื่องในเดือน ก.พ. (ตรุษจีน) – เม.ย. (สงกรานต์) ผสานแรงหนุนจากกลยุทธ์เร่งเพิ่มสัดส่วนรายได้จากนักท่องเที่ยวในประเทศ ผ่านธุรกิจใหม่ Stretch me และ CHABA หนุนฐานรายได้มีเสถียรภาพระยะยาว อีกทั้งประกาศจ่ายปันผล 0.15 บาท/หุ้น ขึ้น XD วันที่ 4 เม.ย. 2019
ด้าน นักวิเคราะห์ บล.เคทีซีมิโก้ ระบุในบทวิเคราะห์ แนะนำ “ซื้อ” SPA ราคาเป้าหมาย 18.10 บาท/หุ้น โดยกำไรปกติในไตรมาส 4/61 ของ SPA โต 8% เมื่อเทียบจากปีก่อน เป็น 49 ล้านบาท ทั้งนี้ปัจจุบันหุ้น SPA ซื้อขายที่ PER ปี 2561 ที่ 40 เท่า และ PER ปี 2562 ที่ 27 เท่า ขณะที่การเติบโตนักท่องเที่ยวชาวจีนเริ่มพลิกฟื้นตัวเป็น เพิ่มขึ้น 10% ในเดือน ม.ค. นอกจากนี้ SPA มีความคืบหน้าในส่วนของการขยายเฟรนไซส์ไปต่างประเทศ ซึ่งประเด็นดังกล่าวจะเป็นปัจจัยหนุนกำไร
ส่วน นักวิเคราะห์ บล.ทิสโก้ ระบุในบทวิเคราะห์ แนะนำ “ซื้อ” SPA ราคาเป้าหมาย 15.80 บาท/หุ้น เหมาะสำหรับการลงทุนในระยะยาวจากการขยายกิจการทั้งในและต่างประเทศ โดยผลประกอบการไตรมาส 4/61 เพิ่มขึ้น 7.7% เทียบจากปีก่อน แต่ลดลง 5.5% เมื่อเทียบจากไตรมาสก่อนเป็น 49.1 ล้านบาท แม้ว่าจะเป็นช่วง High Season แต่นักท่องเที่ยวที่ชะลอตัวลง และการขยายสาขาในเชิงรุกกดดันอัตรากำไร และ SPA ประกาศจ่ายเงินปันผล 0.15 บาท ขึ้นเครื่องหมาย XD ในวันที่ 4 เม.ย.2562
ทั้งนี้มองผลประกอบการไตรมาส 1/62 ในเชิงบวกจากการเปิด 2 สาขาใหม่ และนักท่องเที่ยวเพิ่มขึ้น 4.9% เมื่อเทียบจากปีก่อน ในเดือน ม.ค. เป็น 3.7 ล้านคน โดยเป็นนักท่องเที่ยวจีน 1.07 ล้านคน เพิ่มขึ้น 10.3% เมื่อเทียบจากปีก่อน ทำให้คาดว่าอัตรากำไรขั้นต้นจะกลับมาปกติที่ 35% อีกทั้ง SPA ได้เซ็นสัญญากับ Mr. Aye Aye Thwe เพื่อเปิดสาขาใหม่ในเมียนมา และสาขาที่ 2 ที่ชิงเต่า ทำให้ในปี 2562 มียอดเปิดสาขาเพิ่มขึ้นอย่างน้อย 8 สาขา
ขณะเดียวกัน นักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” SPA ราคาเป้าหมาย 15.80 บาท/หุ้น โดยในปี 2562 เป็นปีที่ดีของ SPA ในการเริ่มต้น ด้วยโอกาสกำไรทำสถิติใหม่ตั้งแต่ไตรมาสแรก เป็นผลจากพบว่าปริมาณนักท่องเที่ยวจีนซึ่งมีสัดส่วนในปริมาณลูกค้าของ SPA สูงถึง 60% แสดงการฟื้นตัวเด่นมาก เติบโต 10.3% เมื่อเทียบจากปีก่อน และเติบโต 27.6% เมื่อเทียบจากเดือนก่อนทะลุ 1.07 ล้านคน ก่อนเข้าหยุดยาวเทศกาลตรุษจีนในเดือน ก.พ. 2562 ซึ่งเชื่อว่าจะผ่านระดับ 1.2 ล้านคน และทำสถิติสูงสุดใหม่ได้ คงประมาณการกำไรปี 2562 ที่ 261 ล้านบาท เติบโต 27% เมื่อเทียบจากปีก่อน  บน valuation ที่อยู่ในจุดสมเหตุสมผลที่ P/E ปี 2562 ที่ 30.6 เท่า vs ปี 2559-60 ที่ P/E สูงถึง 57-70 เท่า
รวมทั้งด้วยโครงสร้างต้นทุนคงที่มากกว่า 50% จะได้รับประโยชน์สูงมาก ในกรณีที่รายได้ (ผลักดันได้จาก ปริมาณ volume และ/หรือ ราคา price) ซึ่งจากแนวโน้มในข้อ 1 และฐานสาขาที่มากกว่าปีก่อนเป็น 55 สาขา คาดว่าอัตรากำไรขั้นต้นจะเร่งตัวขึ้นอย่างมีนัยสำคัญ และมีโอกาสที่จะทำกำไรสูงสุดใหม่มากกว่า 56 ล้านบาทในไตรมาส 1/61
 